b'\n_START_ARTICLE_\nM\xc3\xa9thana\n_START_SECTION_\nMaantiede\n_START_PARAGRAPH_\nM\xc3\xa9thana on alun perin merest\xc3\xa4 noussut tulivuori, joka on niin kutsutun helleenisen kaaren l\xc3\xa4ntisimpi\xc3\xa4 tulivuoria. Niemell\xc3\xa4 on yhteens\xc3\xa4 32 kraatteria. Tuliper\xc3\xa4isyys n\xc3\xa4kyy my\xc3\xb6s niemen muodossa, vulkaanisessa maaper\xc3\xa4ss\xc3\xa4 ja rannoissa sek\xc3\xa4 alueen kuumissa l\xc3\xa4hteiss\xc3\xa4. M\xc3\xa9thana on py\xc3\xb6re\xc3\xa4hk\xc3\xb6 ja sen halkaisija on noin yhdeks\xc3\xa4n kilometri\xc3\xa4. Niemi yhdistyy muuhun Peloponnesokseen vain noin 200 metri\xc3\xa4 leve\xc3\xa4n kannaksen v\xc3\xa4lityksell\xc3\xa4. Kannas tunnetaan nimell\xc3\xa4 Sten\xc3\xb3 (\xe2\x80\x9dKapea\xe2\x80\x9d)._NEWLINE_Saarenkaltainen M\xc3\xa9thana on perinteisesti luettu Attikan alueeseen kuuluvien saarten eli Argo-Saronisten saarten yhteyteen. Nykyisin se kuuluu hallinnollisesti Troizin\xc3\xada-M\xc3\xa9thanan kuntaan Attikan alueen Saarten alueyksik\xc3\xb6ss\xc3\xa4. Aiemmin niemen alue muodosti M\xc3\xa9thanan kunnan, joka on nykyisin yksi Troizin\xc3\xada-M\xc3\xa9thanan kunnallisyksik\xc3\xb6ist\xc3\xa4. M\xc3\xa9thanan p\xc3\xa4\xc3\xa4kyl\xc3\xa4 on M\xc3\xa9thanan kyl\xc3\xa4, josta k\xc3\xa4ytet\xc3\xa4\xc3\xa4n my\xc3\xb6s nimi\xc3\xa4 Ch\xc3\xb3ra ja Loutr\xc3\xb3poli Meth\xc3\xa1non. Se tunnetaan kylpyl\xc3\xa4paikkakuntana. Kyl\xc3\xa4st\xc3\xa4 on laivayhteys Pireukseen sek\xc3\xa4 Argo-Saronisille saarille._NEWLINE_M\xc3\xa9thanan kaakkoispuolella sijaitsee P\xc3\xb3roksen saari, pohjoispuolella Agk\xc3\xadstri ja koillispuolella A\xc3\xadgina. Niemen l\xc3\xa4nsipuolisesta Saroninlahden osasta k\xc3\xa4ytet\xc3\xa4\xc3\xa4n nime\xc3\xa4 Ep\xc3\xaddavroksenlahti.\n_START_SECTION_\nHistoria\n_START_PARAGRAPH_\nM\xc3\xa9thana on syntynyt terti\xc3\xa4\xc3\xa4rikauden lopulla tai kvart\xc3\xa4\xc3\xa4rikauden alussa. Tulivuoren viimeinen tunnettu purkaus tapahtui vuonna 258 eaa. Tapahtuma mainitaan Strabonin Geografiassa. Jonkinlaista tuliper\xc3\xa4ist\xc3\xa4 toimintaa tapahtui mahdollisesti vuonna 1922._NEWLINE_M\xc3\xa9thana on ollut asuttu viimeist\xc3\xa4\xc3\xa4n neoliittisella kivikaudella. Mykenel\xc3\xa4iselt\xc3\xa4 kaudelta niemelt\xc3\xa4 on l\xc3\xb6ydetty asutus \xc3\x81gios Konstant\xc3\xadnoksen alueelta. Antiikin aikana niemell\xc3\xa4 sijaitsi Methanan kaupunki. Sen akropolis eli linnavuori, joka tunnetaan nykyisin nimell\xc3\xa4 Palai\xc3\xb3kastro, sijaitsee l\xc3\xa4hell\xc3\xa4 Megaloch\xc3\xb3rin kyl\xc3\xa4\xc3\xa4.'